Jun 25,2016
స్టాక్‌ మార్కెట్లకు 'బ్లాక్‌ ఫ్రైడే'
                          ముంబయి : యూరోపియన్‌ యూనియన్‌ నుంచి బ్రిటన్‌ నిష్రమణ అంశం శుక్రవారం ప్రపంచ మార్కెట్లతో పాటు భారత మార్కెట్లను తీవ్ర నష్టాలకు గురి చేశాయి. ఈ పరిణామాల మధ్య బీఎస్‌ఈ సెన్సెక్స్‌ 2.2 శాతం లేదా 605 పాయింట్లు కోల్పోయి 26,398కి దిగజారింది. ఉదయం 26,367 వద్ద ప్రారంభమైన సూచీ తీవ్ర పతనం వైపు జారుతు అమాంతం 1100 పాయింట్ల మేర నష్టపోయి 25,911 పాయింట్ల కనిష్ట స్థాయిని తాకింది. దాదాపు రూ.4 లక్షల కోట్ల మదుపరుల సంపద ఆవిరైపోయింది. మరోవైపు రూపాయి మరింతగా పడిపోయి డాలరుతో రూ.68 స్థాయిని మించిపోయింది. బ్రెక్సిట్‌ పరిణామం భారత్‌పై పెద్దగా ఉండబోదని రిజర్వు బ్యాంకు గవర్నర్‌ రఘురాం రాజన్‌ వ్యాఖ్యానించడం మార్కెట్లు భారీ పతనం నుంచి తుదకు 400 పాయింట్ల మేర పుంజుకుని మళ్లీ 26వేల ఎగువకు చేరింది. మార్కెట్లు ముగిసే సమయంలో గరిష్టంగా 26,436 వద్ద ట్రేడింగ్‌ అయ్యింది. బీఎస్‌ఈలో మిడ్‌క్యాప్‌ 1.1 శాతం, స్మాల్‌క్యాప్‌ 1.5 శాతం చొప్పున నష్టపోయాయి. యూరోపియన్‌ మార్కెట్లు తీవ్ర నష్టాలను ఎదుర్కొన్నాయి. సిఎసి, డిఎఎక్స్‌, ఎఫ్‌టిఎస్‌ఇలు 5 శాతం నుంచి 8.5 శాతం వరకు కుప్పకూలాయి. బ్రిటన్‌తో వ్యాపార సంబంధాలున్న కంపెనీలు, ఆయా రంగాల షేర్లు నేల చూపులు చూస్తూ నష్టాల్లోకి జారిపోయాయి. బ్రిటన్‌లో ఐటీ వ్యాపారాన్ని విస్తరించి ఉన్న కంపెనీలలో స్టాక్‌లు ఉన్న మదుపరులకు బ్రెక్సిట్‌ చెమటలు పట్టించింది. పౌండ్‌ దాదాపు 31 ఏళ్ల తక్కువకు పడిపోవడంతో ఆయా కంపెనీల భవిష్యత్‌ ఆర్థిక పరిస్థితిపై నీలిమేఘాలు కమ్ముకున్నాయి. అయితే పౌండ్‌ విలువ పడిపోయినప్పటికీ భారత వినియోగదారులను నమ్ముకున్న ఐటీసీ, హెచ్‌యూఎల్‌ , ఏషియన్‌ పెయింట్స్‌, బీఎఫ్‌ఎస్‌ఐ స్టాక్‌లైన హెచ్‌డీఎఫ్‌సీ బ్యాంక్‌, కోటక్‌ బ్యాంక్‌, బజాజ్‌ ఫైనాన్స్‌ సర్వీసెస్‌ వంటి కంపెనీలు మదుపరులకు మంచి ఫలితాలను పంచే అవకాశం ఉంది. మరోవైపు ప్రపంచ వ్యాప్తంగా దాదాపు అన్ని మార్కెట్లు నష్టాలలోనే నిలిచాయి. భారీ నష్టాల నేపథయంలో కొన్ని మార్కెట్లలో ట్రేడింగ్‌ను నిలిపివేశారు. ఐరోపా మార్కెట్లు భారీగా నష్టాల్లోకి జారాయి.
మీ స్నేహితులకు రికమెండ్ చెయ్యండి